Texte établi d’après a et b. Hugo*, Dei gratia Lugdunensis ecclesiae servus, dilecto in Christo fratri Hugoni*, venerabili Bisuntinorum archiepiscopo, salutem. Significamus dilectioni vestrae dominum Papam nuper nobis litteras direxisse in quibus, post alia quaedam, nobis praeceptum est ut vos conveniremus et auctoritate sua commoneremus quatenus abbati Divionensi ecclesiam sanctae Mariae de Salina redderetis. Super qua querimonia, prout reminiscimur, antecessor vester saepe a nobis ad justitiam exsequendam cum praedicto abbate vocatus fuit, et, [357] ad ultimum, ad Meldense concilium invitatus; a quo cum, nulla existente canonica excusatione, se absentasset, ab eodem concilio judicatum est abbatem inde investiendum aut ecclesiam divino officio usque ad plenam justitiam esse privandam. Proinde praescripta praeceptione constricti dilectionem vestram apostolica auctoritate commonemus ut, secundum quod rationabiliter praedicti concilii judicio provisum est, abbatem de praedicta ecclesia investiatis. Quod quantum prudentiae vestrae satagendum sit ex sententia domini Papae, quam per eadem verba hic subjecimus, poteritis cognoscere, quibus ita scribit: [369] Praeterea praecipimus strenuitati tuae ut ex nostra Bisuntinum antistitem convenias et Divionensi abbati ecclesiam sanctae Mariae de Salina reddere auctoritate nostra commoneas, insuper et fructum praediorum quem retentionis tempore usurparunt.